দিনে ৫% উড়ান হারানোর শাস্তি! টানা ভোগান্তির পর ইন্ডিগোর বিরুদ্ধে বড় পদক্ষেপ কেন্দ্রের

নয়াদিল্লি: টানা আটদিন ধরে প্রবল বিভ্রাট ও যাত্রী ভোগান্তির পর অবশেষে কড়া ব্যবস্থা নিতে চলেছে কেন্দ্রীয় অসামরিক বিমান পরিবহণ মন্ত্রক। সূত্রের খবর, দৈনিক অন্তত ৫% অর্থাৎ প্রায় ১১০টি উড়ান ইন্ডিগোর (Indigo) থেকে কেড়ে নেওয়া হতে পারে। অন্যান্য যে বিমান সংস্থাগুলির পরিষেবা স্বাভাবিক রয়েছে, তাদের মধ্যে এই উড়ানগুলি ভাগ করে দেওয়ার পরিকল্পনা করছে কেন্দ্র।

মঙ্গলবার কেন্দ্রীয় মন্ত্রকের বৈঠকে উপস্থিত থাকবেন অন্যান্য বিমান সংস্থার প্রতিনিধিরা। সেখানেই চূড়ান্ত সিদ্ধান্ত নেওয়া হতে পারে, ইন্ডিগোর কেড়ে নেওয়া উড়ান কোন সংস্থাগুলিকে দেওয়া হবে। সূত্রের দাবি, আপাতত ৫% উড়ান কাটা হলেও পরবর্তী সময়ে আরও ৫% উড়ান কমানোর নির্দেশ আসতে পারে। পাশাপাশি সংস্থার উপর বড় অঙ্কের জরিমানাও বসানো হতে পারে। এমনকি অবহেলার দায়ে শাস্তি পেতে পারেন একাধিক আধিকারিক।

আরও পড়ুন: বিজেপির রাজনীতি, ইভেন্ট ম্যানেজমেন্টের রাজনীতি, বিস্ফোরক প্রিয়াঙ্কা গান্ধী

এদিন রাজ্যসভায় অসামরিক বিমান পরিবহন মন্ত্রী রামমোহন নায়ডু জানান, গত সাতদিন ধরে যাত্রীরা যেভাবে চরম ভোগান্তির মুখে পড়েছেন, তা কোনওভাবেই মেনে নেওয়া যায় না। তাঁর কথায়, “ইন্ডিগোর উচিত ছিল সঠিক ব্যবস্থাপনা রাখা। আমরা এই পরিস্থিতিকে হালকাভাবে নিচ্ছি না। নির্দেশিকা অমান্য হলে কড়া ব্যবস্থা নেওয়া হবে—সব বিমান সংস্থার সামনে আমরা একটি উদাহরণ স্থাপন করব।”

প্রসঙ্গত, প্রতিদিন প্রায় ২৩০০টি উড়ান পরিচালনা করে দেশের বৃহত্তম বিমানসংস্থাগুলির অন্যতম ইন্ডিগো। কিন্তু গত এক সপ্তাহ ধরে সেই পরিষেবাই প্রায় অচল হয়ে পড়েছে। পরিস্থিতি কিছুটা সামলে উঠলেও অষ্টম দিনেও প্রায় আড়াইশোটি উড়ান বাতিল হয়েছে, যাত্রীদের দুর্ভোগ এখনও চলছে।

দেখুন আরও খবর:

The post দিনে ৫% উড়ান হারানোর শাস্তি! টানা ভোগান্তির পর ইন্ডিগোর বিরুদ্ধে বড় পদক্ষেপ কেন্দ্রের first appeared on KolkataTV.

The post দিনে ৫% উড়ান হারানোর শাস্তি! টানা ভোগান্তির পর ইন্ডিগোর বিরুদ্ধে বড় পদক্ষেপ কেন্দ্রের appeared first on KolkataTV.